Meci amical pentru FCSB și două reveniri anunțate: "Vom fi în formulă completă după"
Mihai Stoica a anunțat că FCSB va juca sâmbătă, 23 martie, un meci amical împotriva Gloriei Buzău, ocupanta locului 4 din Liga 2.
Meci amical între FCSB și Gloria Buzău, sâmbătă. Revin Vlad Chiricheș și Denis Haruț
Partida cu Gloria Buzău va fi folosită de FCSB pentru a le da șansa de a juca lui Vlad Chiricheș și Denis Haruț, doi dintre fundașii centrali ai echipei, care s-au recuperat după accidentări.
Întrebat de ce Vlad Chiricheș nu a fost introdus în debutul reprizei secunde contra lui Sepsi, duminică, iar FCSB a preferat să îl retragă pe Mihai Lixandru după ieșirea lui Joyskim Dawa, Mihai Stoica a explicat că fostul căpitan al naționalei României are nevoie mai întâi de un meci amical pentru a-și intra în ritm.
"Am spus foarte clar că trebuie să intre din etapa a doua, după întreruperea ocazionată de meciurile naționalei. Am luat un meci amical, vom juca sâmbătă cu Gloria Buzău pentru Chiricheș și Haruț.
Vom fi în formulă completă după meciul ăsta. Chiricheș putea să joace și acum două săptămâni, dar de ce să riscăm?", a spus Mihai Stoica, la Orange Sport.
La amicalul cu Gloria Buzău, FCSB nu se va baza pe jucătorii care au fost convocați la echipele naționale pentru acțiunea din această iarnă. Printre ei se numără Ștefan Târnovanu, Darius Olaru, Adrian Șut și Florinel Coman, chemați la naționala de seniori a României pentru amicalele cu Irlanda de Nord (22 martie) și Columbia (26 martie).
Urmăriți SPORT.RO și pe Google News